Ideaal vir inperking 49 dae, sê internis van Bfn | Netwerk24
Na aan die werklikheid
Freek Robinson kyk terug na 'n lang en kleurryke loopbaan waarin hy die Groot Krokodil se woede moes oorkom en geleer het rassepolitiek is 'totale onsin'. Hanri Wondergem het met hom gesels.
Deur Marietjie Gericke 07 April 2020 15:29
Die ideaal sou wees dat die staat van inperking 49 dae duur en nie 21 dae nie, maar nou is dit 'n balanseertoertjie om die ekonomie wat reeds skade gely het van 'n ineenstorting te red.
So sê die Bloemfonteinse internis dr. Freek Bester, vorige president van die Bloemfontein-tak van die Mediese Vereniging van Suid-Afrika waarvan hy steeds 'n bestuurslid is. Hy dien ook as 'n bestuurslid van die Faculty of Consulting Physicians of South Africa.
"Die hele doel met die inperking is om te keer dat te veel mense gelyk Covid-19 in Suid-Afrika kry. As 1 000 of meer pasiënte gelyk in Bloemfontein se hospitale met Covid-19 beland, sal daar byvoorbeeld nie genoeg mannekrag en ventilators wees nie."
Hy sê navorsing het getoon dat 49 dae se inperking genoeg is om 'n epidemie te vermy.
Bester sê in Bloemfontein het die staatshospitale en die private hospitale elk sowat 70 ventilators, rojaal geskat.
"Ons wil nie in 'n situasie beland soos in Italië waar daar vir 55-jarige pasiënte by hospitale gesê is om huis toe te gaan en om daar by familie te gaan doodgaan omdat daar nie genoeg ventilators is nie."
Dr. Freek Bester, 'n Bloemfonteinse internis.Foto: Argief
Bester sê hy skat wat ná 21 dae van inperking in Suid-Afrika gaan gebeur, is dat daar 'n verslapping in die maatreëls vir sekere sakebedrywe sal kom om die ekonomie aan die gang te hou. Regulasies soos die verbod op groot byeenkomste soos troues en begrafnisse of sportbyeenkomste sal egter steeds geld.
Die toepassing van basiese higiëne soos om gereeld hande te was, maskers te dra en 'n afstand van 2 m van ander mense te handhaaf, sal gehandhaaf word.
Bester sê hy besef daar is sakeondernemings soos gastehuise en onthaalplekke in Bloemfontein en die res van die land wat bitter swaar kry omdat hulle geen inkomste het nie. Dit geld ook die reisbedryf, kongresgeriewe, haar- en skoonheidsalonne.
"Die mense sal moet besef dat as Covid-19 na willekeur versprei, dit tot 'n grootskaalse ramp kan lei."
Bester sê Bloemfontein se medici en hospitale is in die algemeen baie goed voorberei op die siekte.
"Ons dokters en verpleegkundiges het almal goeie opleiding gehad en sal dit kan hanteer sou daar 'n klomp pasiënte gelyk in hospitale beland. Al die dokters, soos interniste, narkotiseurs, ander spesialiste en verpleegkundiges, het hulle ook bereid verklaar om in sulke omstandighede in spanne mekaar af te los. Alles is goed georganiseer."
Hy sê in dié stadium sien 'n mens nie dat die siekte in Bloemfontein handuit ruk nie en is die episentrums in Gauteng, die Wes-Kaap en KwaZulu-Natal.
Dit wil tog lyk asof daar 'n effense afplatting in die voorkoms van nuwe gevalle in Bloemfontein en die res van die Vrystaat is.
"Bloemfontein kry nie internasionale vlugte in die stadium waar mense van buite af die siekte inbring nie. Oorsese besoekers moes eers in Johannesburg geland en van daar af na Bloemfontein gereis het, soos die vyf oorsese besoekers wat die kerkbyeenkoms (in die stad) besoek het."
Hy sê die 86 gevalle van Covid-19 in die Vrystaat (teen Maandag) is nog nie rede tot paniek of groot kommer nie.
"Solank dié mense net geïsoleer, goed behandel word en voorkom word dat hulle ander aansteek. Dan moet nog gevalle as daar is, ook so gou as moontlik opgespoor, geïsoleer en behandel word."
"Elke keer as jy uit jou huis gaan, stel jy jouself bloot om geïnfekteer te kan word. Bly liewers tuis en koop een keer 'n week kruideniersware en medisyne.
Bester sê hy wil vir mense wat die regulasies omseil en daagliks winkel toe gaan om kastig noodvoorrade te koop, sê dat hulle nie baie slim optree nie.
"Elke keer as jy uit jou huis gaan, stel jy jouself bloot om geïnfekteer te kan word. Bly liewers tuis en koop een keer 'n week kruideniersware en medisyne."
Hy sê die groot vraag is wat met mense met MIV en vigs gaan gebeur.
"Die antiretrovirale middels wat dié pasiënte gebruik, bevat reeds 'n antibiotikum wat vir die pasiënte dalk 'n groot voordeel (of nadeel) kan bied, waaroor navorsing nou gedoen word."
Hy sê in Suid-Afrika en in lande soos Brasilië en Indië word pasgebore babas almal die BCG- (Bacille Calmette-Guérin) entstof teen tuberkulose toegedien, anders as in lande soos Brittanje en Europa waar dit afgeskaf is.